觀臨淮雙頭白蓮圖
作者：周知微
朝代：宋

paragraphs: 君不學叔隗季隗南歸晉，又不學大喬小喬東入吳。
一種桃根與桃葉，若爲化作雙芙渠。
臨淮政成有餘暇，坐令華屋生瀟灑。
鵝溪一幅萬里寬，移得浙川入圖畫。
天空水闊江茫茫，想見女英與娥皇。
九疑雲深蒼梧遠，冰姿玉泣不成妝。
苦心抱恨何時了，香骨應甘沒秋草。
不如回首謝秋風，分作尹邢來漢宮。